ئەوەی لەخۆر بترسێت ئەبێت لەتاریکیدا بمرێت!
ئاری محەمەد ھەرسین
چەند ساڵێکە کۆماری ئیسلامی ئێران یاری بەکارتی ئاوی ئەڵوەن دەکاتو ئاستی ئاوی بەنداوی دەربەندیخان دەخاتە بەر مەترسیەوە، لەکاتێکا مەسەلەی ڕیفراندۆم لەئارادا نەبو. کەچی ئێستا بەدەستکاریکردنی تەوژمی ئاوی زێی بچوک لەلایەن کۆماری ئیسلامی ئێرانەوە ھەندێک کەس ھۆکارەکەی بۆ بڕیاری ڕیفراندۆم دەگێڕنەوە.
ئەم مەشغوڵ کردنەی خەڵک بەئاوی زێی بچوکەوە ھیچ نیە جگە لەو ھەوڵەی کە بەمەبەستی لەباربردنی ڕێفراندۆم دەدرێت. چونکە گریمان ئەگەر ئەمە ئالیاتی ئێرانیش بێت بۆ فشار خستنە سەر خەڵکی کوردستان بۆ ئەوەی ئێمە ئەم ڕیفراندۆمە نەکەین، جا ئەگەر کۆماری ئیسلامی بەدەیان کەتیبەی دەببابەو تۆپو ھاوەنو ھێزی پیادە بەپشتبەستن بەھێزی ئاسمانی لەسەر سنوری ھەرێمی کوردستان جێگیر بکات، ئاخۆ ئەوسا چی بڵێن؟
ھەر لە چوارچێوەی (ئەگەری) سزا سەپاندنی وڵاتان وەک فشار بۆ جێبەجێ نەکردنی ڕێفراندۆم لەکوردستان، ھەواڵێکی ئەلمۆنیتۆر سەبارەت بەپڕۆژە قانونێک لەکۆنگرێسی ئەمریکی بۆ بڕینی ئەو ھاوکاریەی کە لەلایەن ئەمەریکاوە بەوەزارەتی پێشمەرگە دەدرێت ھەندێک کەسی بەخۆیەوە مەشغوڵ کردوە. ئەمەش لەکاتێکا کە ئەو ھاوکاریەی ئەوانە باسی لێدەکەن ڕێژەکەی ٣٠% موچەی پێشمەرگەی کوردستان تێناپەڕێنێت. ئێمە دو ساڵ شەڕی داعشمان کرد بەبێ ئەوەی ئەو ھاوکاریە ھەبێت، بێگومان لەئەگەری بڕینی ئەو ھاوکاریەش نەدونیا کۆتایی دێتو نەھێزی پێشمەرگەی کوردستانیش لەترسا ئەژنۆی دەشکێت.
لەچاوپێکەوتنێکدا سەرۆکی ھەرێمی کوردستان گوتبوی ئەگەر لەبرسا بمرین باشترە لەوەی ژێردەستەبین. ھەندێک کەس ھەڵایان لێ ھەستاو دەیانگوت: سەرۆکی ھەرێمی کوردستان میللەتی خۆی خۆش ناوێتو، ئارەزوو دەکات خەڵکی کوردستان لەبرسا بمرن. سەیرە زەینی ھەندێک کەس ئەوەندە کوێر بێت!… چونکە ھەر ئەم جۆرە کەسانە بون کە لەدوای نسکۆی شۆڕشی ئەیلول لەساڵی ١٩٧٥ دەیانگوت: ئەگەر ھەمو دانیشتوانی باشوری کوردستان ببونایەتە قوربانیش، نەدەبو مەلا مستەفا بڕیاری کشانەوەی بدایە!! …
ئیرادەی گەلێک بۆ دیاریکردنی چارەنوسی خۆی، گەردەلولێکە بەھیچ کەس و ھێزێک ڕێگەی پێناگیرێت. بێگومان ھەموو بڕیارێکی گەورەی لە بابەتی ڕێفراندۆم لە ھەرێمی کوردستان، بەربەستی گەورەی دێنە بەردەم کە تێپەڕاندنی ھەندێک لەو بەربەستانە ئاسان نیە، بەڵام موستەحیلاتیش نیە.
پرسیارە سەرەکیەکە ئەوەیە: گەر ڕیفراندۆم بکەین چی لەدەستدەدەین؟… ئەو ١٧% یەی میزانیەیەی کە مافی خۆمانەو لەبەغداوە بۆمان دێت؟… یان تۆپبارانی تۆپخانەکانی ئێرانو ھێرشەکانی فڕۆکە تورکیەکان بۆ سەر سنورەکانمان؟… ئایا ئەمەریکا ئەو فڕۆکە (ئێف ١٦)و ھەلیکۆپتەرە ئاپاچیانەو تانکەکانی ئابراھامسمان لێ دەستێنێتەوە کە بۆی ناردوین؟… یان دو لیوا کۆماندۆکەی ڕوسیا لەھەرێمی کوردستان دەکشێنەوە؟
قوبوڵکردنی تاریکستانی ژێر دەستەیی، تەنیا لەپێناو سەپاندنی ئارەزوی تەسکی حیزبایەتی، سیفەتی (جرج)ی ناو زێرابو ئاوەڕۆکانە، کە لەتاریکیدا دەژینو لەتاریکیشدا دەمرن. ھەر بۆیەش ئەوەی لەخۆری سەربەخۆیی کوردستان بترسێت، دەبێت لەتاریکیدا بژیو لەتاریکیشدا بمرێت.
بڵاوكراوهتهوه له 30-06-2017